CELEX: 32019D0154
Language: et
Date: 2019-01-30 00:00:00
Title: Komisjoni otsus (EL) 2019/154, 30. jaanuar 2019, millega kehtestatakse sise-eeskirjad, millega piiratakse andmesubjektide õigust tutvuda oma tervisekaardiga

31.1.2019   
               
               
                  ET
               
               
                  Euroopa Liidu Teataja
               
               
                  L 27/33
               
            
         KOMISJONI OTSUS (EL) 2019/154,
         30. jaanuar 2019,
         millega kehtestatakse sise-eeskirjad, millega piiratakse andmesubjektide õigust tutvuda oma tervisekaardiga
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 249 lõiget 1,
         ning arvestades järgmist:
         
                     (1)
                  
                  
                     Personalieeskirjade artikli 26a ning liidu muude teenistujate teenistustingimuste artiklite 16 ja 91 kohaselt on ametnikel ja teenistujatel õigus tutvuda oma tervisekaardiga institutsioonide ametisse nimetavate asutuste kehtestatud korras.
                  
               
                     (2)
                  
                  
                     Alates 2004. aastast reguleeritakse juurdepääsu tervisekaartidele liidu asutuste juhtide järeldustega nr 221/04 (1). Nende kohaselt ei lubata andmesubjektil vahetult tutvuda kõigi teda käsitlevate psühholoogiliste ega psühhiaatriliste dokumentidega. Tegemist on üldise piiranguga, mille puhul ei ole käsitletud võimalust analüüsida iga juhtumit eraldi.
                  
               
                     (3)
                  
                  
                     Selleks et tagada kooskõla Euroopa Parlamendi ja nõukogu määrusega (EL) 2018/1725 (2), peavad komisjoni kohaldatavad dokumentidele juurdepääsu piirangud olema proportsionaalsed ning võimaldama iga juhtumit eraldi analüüsida.
                  
               
                     (4)
                  
                  
                     Kuigi andmesubjektidele tuleks tagada võimalikult täielik juurdepääs oma tervisekaardile, tuleb teatavatel juhtudel töötaja tervise või kolmandate isikute õigustatud huvide kaitsmiseks kehtestada määruse (EL) 2018/1725 artikli 25 kohaseid piiranguid. Komisjoni nimel tegutsev meditsiinitöötaja peaks iga sellist piirangut põhjendama ja kandma põhjendused ka asjaomase töötaja tervisekaardile.
                  
               
                     (5)
                  
                  
                     Isikuandmeid hoitakse turvalises füüsilises ja elektroonses keskkonnas, et neile ei pääseks ebaseaduslikult juurde isikud, kellel pole vaja neid andmeid teada, ja et neid ei edastataks ebaseaduslikult sellistele isikutele.
                  
               
                     (6)
                  
                  
                     Tervisekaartide töötlemise suhtes kohaldatavad säilitustähtajad on sätestatud Euroopa Komisjoni toimikute suhtes kehtivas ühtses komisjoniüleses säilitustähtaegade loetelus (3).
                  
               
                     (7)
                  
                  
                     Euroopa Komisjoni andmekaitseametnik peaks piirangute kohaldamist sõltumatult kontrollima, et tagada käesoleva otsuse järgimine.
                  
               
                     (8)
                  
                  
                     Euroopa Andmekaitseinspektor esitas oma arvamuse 10. detsembril 2018.
                  
               
                     (9)
                  
                  
                     Euroopa Parlamendi ja nõukogu määrus (EÜ) nr 45/2001 (4) asendatakse määrusega (EL) 2018/1725 alates selle jõustumise kuupäevast ilma üleminekuperioodita. Võimalus teatavaid õigusi piirata on sätestatud määruses (EÜ) nr 45/2001. Selleks et ei tekiks andmesubjektide õiguste kahjustamise ohtu, tuleks käesolevat otsust kohaldada alates määruse (EL) 2018/1725 jõustumise kuupäevast,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse tingimused, mille korral võib komisjon kooskõlas määruse (EL) 2018/1725 artikli 25 lõike 1 punktiga h piirata kõnealuse määruse artikli 17 kohaldamist.
            
            
               2.   Käesolevat otsust kohaldatakse juurdepääsu suhtes isikute tervisekaartidele, mida komisjon töötleb vastavalt personalieeskirjade artiklitele 26a, 33, 59, 72, 73 ja 78 ning selle VIII lisa artiklitele 1 ja 13–15 ning liidu muude teenistujate teenistustingimuste artiklitele 13, 16, 28, 32, 33, 83, 91, 95, 100, 101 ja 102.
            
         
         
            Artikkel 2
            Kohaldatavad piirangud
            
               1.   Kui artiklitest 3–5 ei tulene teisiti, võib komisjon iga juhtumi puhul eraldi piirata andmesubjektide õigust tutvuda oma psühholoogiliste ja psühhiaatriliste terviseandmetega, mida töötleb komisjon, kui selliste andmetega tutvumine võib kujutada ohtu andmesubjekti tervisele. See piirang peab olema proportsionaalne sellega, mis on tingimata vajalik andmesubjekti kaitsmiseks.
            
            
               2.   Juurdepääs lõikes 1 osutatud teabele antakse andmesubjekti valitud arstile.
            
            
               3.   Sellisel juhul hüvitab meditsiiniteenistus andmesubjektile tema taotluse alusel selle osa nendest kuludest, mis tal tekkisid seoses selle arsti konsultatsiooniga, kellele võimaldati juurdepääs tervisekaardile, mida ühine ravikindlustusskeem ei hüvita. Hüvitis ei tohi olla suurem kui ravikulude hüvitamise üldiste rakendussätetega (5) ettenähtud ülemmäära ja andmesubjektile ühisest ravikindlustusskeemist nende sätete alusel hüvitatud summa vahe.
            
            
               4.   Meditsiiniteenistus hüvitab sellised kulud tingimusel, et samadele andmetele juurdepääsu luba ei ole varem antud.
            
            
               5.   Kui käesoleva otsuse artiklitest 3–5 ei tulene teisiti, võib komisjon kooskõlas määruse (EL) 2018/1725 artikli 25 lõike 1 punktiga h iga juhtumi puhul eraldi piirata andmesubjekti õigust tutvuda teda puudutavate, komisjoni valduses olevate terviseandmetega, kui selle õiguse kasutamine kahjustaks andmesubjekti või teiste andmesubjektide õigusi ja vabadusi.
            
         
         
            Artikkel 3
            Andmesubjekti õigus tutvuda andmetega
            
               1.   Kui komisjon piirab täielikult või osaliselt määruse (EL) 2018/1725 artiklis 17 osutatud andmesubjekti õigust tutvuda oma terviseandmetega, vastab ta andmesubjekti andmetega tutvumise taotlusele kirjalikult, teavitades teda kohaldatavast piirangust ja selle peamistest põhjustest. Komisjon teavitab andmesubjekti ka võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse.
            
            
               2.   Lõikes 1 osutatud piirangu põhjustest teavitamise võib edasi lükata, teabe võib esitamata jätta või selle esitamisest keelduda seni, kui see teave võib kahjustada piirangu eesmärki.
            
            
               3.   Komisjon peab dokumenteerima piirangu põhjused kooskõlas artikliga 5.
            
            
               4.   Kui õigust andmetega tutvuda on osaliselt või täielikult piiratud, kasutab andmesubjekt oma õigust andmetega tutvuda Euroopa Andmekaitseinspektori vahendusel kooskõlas määruse (EL) 2018/1725 artikli 25 lõigetega 6, 7 ja 8.
            
         
         
            Artikkel 4
            Piirangute dokumenteerimine ja registreerimine
            
               1.   Komisjon dokumenteerib iga käesoleva otsuse alusel kohaldatava piirangu põhjused, sealhulgas hinnangu selle piirangu vajalikkuse ja proportsionaalsuse kohta, võttes arvesse määruse (EL) 2018/1725 artikli 25 lõikes 2 esitatud asjaomaseid asjaolusid.
               Dokumenti kantakse teave selle kohta, kuidas õiguse kasutamine võib ohustada andmesubjekti tervist või kahjustada teiste andmesubjektide õigusi ja vabadusi.
            
            
               2.   Põhjusi sisaldavad dokumendid ning vajaduse korral ka nende aluseks olevad faktilisi ja õiguslikke elemente sisaldavad dokumendid kantakse isiku tervisekaardile.
            
         
         
            Artikkel 5
            Piirangute kestus
            
               1.   Artiklis 2 osutatud piiranguid kohaldatakse seni, kuni kehtivad nende kehtestamise põhjused.
            
            
               2.   Kui andmesubjekt taotleb uuesti juurdepääsu oma tervisekaardile siis, kui piirangu põhjus enam ei kehti, tühistab komisjon piirangu ja teatab andmesubjektile piirangu peamised põhjused. Samal ajal teavitab komisjon andmesubjekti võimalusest esitada igal ajal kaebus Euroopa Andmekaitseinspektorile või pöörduda Euroopa Liidu Kohtusse.
            
         
         
            Artikkel 6
            Läbivaatamine Euroopa Komisjoni andmekaitseametniku poolt
            
               1.   Andmekaitseametnikku teavitatakse põhjendamatu viivituseta andmesubjektide õiguste piiramisest käesoleva otsuse alusel. Taotluse korral võimaldatakse andmekaitseametnikule juurdepääs põhjusi sisaldavale dokumendile ning kõigile faktilisi ja õiguslikke asjaolusid sisaldavatele tõendavatele dokumentidele.
            
            
               2.   Andmekaitseametnik võib taotleda piirangu läbivaatamist. Andmekaitseametnikule tuleb taotletud läbivaatamise tulemustest teatada kirjalikult.
            
         
         
            Artikkel 7
            Jõustumine
            Käesolev otsus jõustub selle Euroopa Liidu Teatajas avaldamise päeval.
            Otsust kohaldatakse alates 11. detsembrist 2018.
         
         
            Brüssel, 30. jaanuar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  Selle järelduse kiitsid asutuste juhid heaks 19. veebruaril 2004 toimunud 236. koosolekul.
         
            (2)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (3)  Euroopa Komisjoni toimikute suhtes kehtiv ühtne komisjoniülene säilitustähtaegade loetelu (SEK(2007) 970, 4. juuli 2007, ajakohastatud ja täiendatud dokumendiga SEC(2012) 713, 17. detsember 2012).
         
            (4)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
         
            (5)  Komisjoni 2. juuli 2007. aasta otsus K(2007) 3195, millega kehtestatakse ravikulude hüvitamise üldised rakendussätted.